96. Senderisme en tren: Queralbs-Núria per Jaça del Blat, Cingle del Pou i Roques de Totlomón
Pujada a Núria des de Queralbs i passant per les Roques de Totlomón per un camí que habitualment no surt als mapes. El sender connecta amb el camí de les Pedrisses. És un camí alternatiu, solitari i difícil d'accés al Monestir de Núria.
Des de l'estació del cremallera de Queralbs anem fins a la central hidroelèctrica de Daió de Baix (pàrquing de vehicles). D'aquí iniciem la pujada sense marques d'abalisament fins a Daió de Dalt seguint bona part una pista.
De Daió de Dalt pugem per corriol per la Jaça del Blat fins a una caseta de la Central Hidroelèctrica del Freser on trobem la Canal del Freser de la qual baixen dues grans canonades.
La caseta es troba a la mateixa alçada que el camí que puja de Les Colladetes i que va cap a les Pedrisses. Si seguíssim caminant per sobre el Canal aniríem directes a la cruïlla que volem agafar per pujar a Núria. Però la Canal travessa les Roques de Totlomón per túnels, així que el camí (poc marcat però sempre amb fites) deixa la canal per baixar o pujar uns metres per anar a buscar el pas més fàcil i evitar els trams per on no podem seguir el Canal. El corriol no té cap dificulat tècnica, en algun tram pot ser una mica aeri i no ser del tot fressat, però no és difícil.
El darrer tram abans del trencall a Les Pedrisses es fa caminant per sobre del Canal (taulons de fusta), amb un cable ancorat a la roca que fa de passamà en un tram aeri del camí.